Lavabos Iturriaga

Lavabos Iturriaga Getxon (Bizkaia) 1981ean sortutako musika taldea izan zen, 1990 arte iraun zuena.

 Musika mota 
Lavabos Iturriaga taldearena ukitu siniestroarekin eginiko synth-pop, new wave motako musika zen, Kraftwerk, Cabaret Voltaire, New Order edo The Residents bezalako eraginarekin. Sintetizadoreek protagonismo handia zuten, eta asmatutako hizkuntzak erabiltzen zituzten askotan.

 Ezaugarriak 
Lavabos Iturriaga taldearen ezaugarri nagusietako bat haien estetika zen: zuriz margotutako aurpegiak, jantzi beltz luzeak eta kapela tontordunak.

 Kideak 
Taldeak kide hauek izan zituen:

 Oscar Amezaga: gitarra eta sintetizadoreak. Bera izan zen taldearen motor nagusia.
 Roge Blasco: sintetizadoreak.
 Paco Marcilla: baxua.
 Javier Gonzalez "Koketo": gitarra sintetizatua, erritmo-kutxa.
 Ana Jimenez: ahotsa eta sintetizadore polifonikoa.

 Taldearen historia 
Izena "Derribos Arias" taldearen analogiaz hartu zuten. Lehen urtearen ostean, 1982an Amezagak Discos Suicidas disketxea sortu zuen, eta haien lehen lana bertan argitaratu zuten: "China/Guasimira/Nichos" singlea izan zen, Landetako Du Manoir estudioan grabatua; bideoklip bat ere grabatu zuten, Galea Puntako gotorlekuan, komunikabideetara bidaltzeko asmoarekin, besteak beste sortu berri zen ETBra.  Nafarroako eta Burgosko irratietan ere asko entzun zen.

1983an "Sinfonía Independiente" errekopilatorioan agertu ziren In Extremis, Los Santos eta Rufus taldeekin batera.

1984an "Instantánea / Imágenes del Ruido” grabatu zuten (Discos Suicidas, maxisingle). Lan honetan Juan Carlos Perezek kolaboratu zuen ahotsetan, eta soinu industrialerantz jo zuten.

Garai honetan aktibitate maila jaitsi zuten eta, Bartzelonara pare bat aldiz joan baziren ere, nagusiki Bizkaia inguruan jo zuten; "Rock Radical Vasco" etiketaren gorakadaren garaia zen, beste estiloen kaltetan. Halere, 1989an beste grabaketa saio bat egin zuten: "Lavabos Iturriaga" (Discos Suicidas, 6 kantutako mini LPa: ‘Somos el resultado de las fuerzas ocultas en alta intensidad’, ‘Kilómetros de rebanadas’, ‘Brújula (Sur)’, ‘Línea de flotación’, ‘Humo de ilusionismo’ eta ‘El otro rostro de la Tse-Tse’). Taldea 1990ean desegin zen; halere, 1991ean "+ Que Pop" errekopilazioan agertu ziren "Instantánea" kantuarekin (Hilargi disketxea; Dinamita pa’los pollos, Rufus, Los Impecables, Alta Seducción, Noh, Doctor Deseo, Los Raros, Iokese, La Burla, La Rendicion, Como Huele eta Korroskada taldeekin batera).

 Erreferentziak 

 Kanpo estekak 

Kategoria:1980ko hamarkadako musika taldeak
Kategoria:Getxoko musika taldeak